
A színész Craig, Mejerhold és Artaud felfogásában

A dolgozatomban három színházi alkotó elméleti munkásságának összehasonlító elemzésén keresztül igyekeztem bemutatni a 20. századtól kezdődő avantgárd hatásait a színészelméletre. A huszadik század második és harmadik évtizedében általános célként alakult ki a színház irodalomtól való függésének csökkentése és ez lényegesen átalakította a klasszikusan a dráma jegyében alakuló nyugati színházat.
Az avantgárd mozgalmak legkülönbözőbb képviselői törekedtek arra, hogy megszabadíthassák a színházat az irodalom bilincseitől, hogy visszaszerezhesse művészeti önállóságát, továbbá radikális nézeteket vallottak a színészi gyakorlatnak megreformálást a színész testével és színpadi létével kapcsolatban. Az avantgárd révén a nyelvnek többé már nincs köze a testhez, a szó helyét a mozgás és a gesztus vette át, hiszen ha szavakkal el lehet mesélni egy történetet, akkor testtel is. Az egyik legmeghatározóbb jelensége a kornak, hogy a drámai szöveg helyett a színészek a testükkel írnak.
Az elemzésemet Edward Gordon Craig, Vszevolod Mejerhold és Antonin Artaud színházi szakember elméleti munkásságára építettem, amelyben három markáns elképzelést vázoltak fel a jövő színházát illetően. Ennek tükrében kívánom bemutatni, hogy a korai 20. század változásai milyen hatást gyakoroltak a három alkotó színházelméletére, továbbá a kor körülményei mennyire voltak adottak ahhoz, hogy elméletüket képesek legyenek megvalósítani a gyakorlatban is. Hipotézisem, hogy a színészt mint alakot és szerepét a színházban nem lehet egyetlen, általános érvényű tudományos, esztétikai keretbe foglalni csak közelítések vannak. Ezt Craig, Mejerhold és Artaud színházi munkássága egyediségének bemutatásával és elemzésével terveztem igazolni.



